钦定古今图书集成/方舆汇编/职方典/第1282卷 > 《新立城垣记》明·刘宾
## 钦定古今图书集成/方舆汇编/职方典/第1282卷 > 《新立城垣记》明·刘宾

“《英宗睿皇帝》重宝位，虑天下府、州、县城池之不高深，
不足以捍外卫内，故敕有司，凡城池之不高深者，从
而增加之，有坍塌者，从而新筑之，诚万世久安长治
之策也。”永明为道州属邑，古有土城，倾废已久。天顺
八年冬，湖广都御史西蜀王公，以是县城池废弛之
由，请命于上，敕湖广司府州县各委能干官员，提督
修建。时则有若佥宪裴公、永州贰守邹公、藩司都事
李公，永明医学训科江公，各承委命，朝夕程督，务底
于成。且是县七乡十六里，人力不给，邹公复白于都
宪王公，增以零陵、祁阳二县民壮，协厥工役。维时县
令太平张公满去，既而清江陈公以简任之贤，来宰
是邑，召诸工役而谕之曰：“我之来牧，安尔民士。尔之
筑城，卫尔身家。尔其悉心从事，早毕迺工。来春务农
兴作，不暇此矣。”群工感其言，怀其德，敏于从事，两月
完成。其城高一丈三尺，广袤三百六十丈，内外包以
砖石，中实以土，上架串楼计四百间，垛眼八百立东
西南三门。其北近山，古未立门，今仍之，以非通衢故
也。三门之上，各有城楼，楼各五间。城南阻江带河，其
东西北向环以濠池，水可通流。其规模制度与夫修
筑之法，悉中程度。内足以居止，外足以御侮，永明士
庶始获有宁宇矣。噫是城池之修筑，既有二守公专
其总督，复有都事公司其提调。前令创建于始，后令责成于众，运筹得人，故三载之内，功绩大成，上有以
副圣天子保民致治之意，下有以显诸君子经邦济
世之才。集事之日，训科江公磨砻方石，后官君子主
宰是邑，因其规制而时复修葺，不至坍塌：诚足以为
亿万斯年之保障，非但斯民之幸而已也。是为记。